- ప్రక్రియ మొదలెట్టిన గ్లాక్సో స్మిత్‌క్లిన్‌ సంస్థ
-  ఫార్మాపై దృష్టితో హెల్త్‌డ్రింక్‌ వ్యాపారానికి బైబై
- 25,000 కోట్లు పైగానే పలకొచ్చని మార్కెట్‌ అంచనా
- రేసులో నెస్లే, యునిలీవర్‌, క్రాఫ్ట్‌హీన్‌, కోకాకోలా..
ముంబయి: భారతీయ మార్కెట్లో చెరగని ముద్ర వేసుకున్న ప్రముఖ హెల్త్‌డ్రింక్‌ హార్లిక్స్‌ను విక్రయించాలని గ్లాక్సో స్మిత్‌ క్లిన్‌(జీఎస్‌కే) భావిస్తోంది. ఆరోగ్య సంరక్షణ రంగంపై పూర్తిగా దృష్టిపెట్టాలని నిర్ణయించిన కంపెనీ హార్లిక్స్‌ బ్రాండ్‌ను అమ్మివేయాలని నిర్ణయించినట్టుగా ఈ వ్యవహారంతో సంబంధం ఉన్న వ్యక్తుల ద్వారా తెలుస్తోంది. హార్లిక్స్‌తో సహా ఇతర పోషక ఉత్పత్తుల వ్యాపారంలో పెట్టుబడులను ఉపసంహరించుకోవాలని గ్లాక్సో స్మిత్‌క్లిన్‌ నిర్ణయిం చినట్టుగా సమాచారం. 2018 చివరి నాటికి ఈ విక్రయాల్ని పూర్తి చేయాలని సంస్థ నిర్ణయించినట్టుగా తెలుస్తోంది. ఫార్మాస్యూటికల్స్‌, కన్జూమర్‌ హెల్త్‌కేర్‌పై దృష్టి సారించనున్న నేపథ్యంలో జీఎస్‌కే ఈ సంచలన నిర్ణయం తీసుకుంది.
బ్రిటన్‌ నుంచి భారత్‌కు విస్తరణ..
కాగా మాల్ట్‌ ఆధారిత డ్రింక్‌గా ప్రసిద్ధి చెందిన హార్లిక్స్‌ పౌష్టికాహారం, బిస్కెట్ల రంగంలోనూ తనకంటూ ప్రత్యేక ముద్ర వేసుకుంది. సుమారు 140 సంవత్సరాలుగా ఈ బ్రాండ్‌ ఇండియాలో ఎంత పాపులరో ప్రత్యేకంగా చెప్పాల్సి అవసరం లేదు. 1873లో బ్రిటీష్‌ సోదరులు జేమ్స్‌, విలియమ్‌ హార్లిక్స్‌ లు తొలిసారిగా షికాగోలో హార్లిక్స్‌ తయారీని ప్రారంభించారు. మొదటి ప్రపంచ యుద్ధ సమయంలో బ్రిటన్‌ సైనికులతో పోరాడిన భారత సైనికులు హార్లిక్స్‌ బ్రాండ్‌ను భారత్‌కు తీసుకొచ్చారు. అలా మన దేశంలో ఈ బ్రాండ్‌ క్రమంగా విస్తరించింది. 1960లో హార్లిక్స్‌ పంజాబ్‌లో ఫ్యాక్టరీ పెట్టడం ద్వారా భారత్‌లో ఉత్పత్తి ప్రారంభించింది. భారత్‌లో జీఎస్‌కే సంస్థ ఆర్జిస్తున్న లాభాల్లో అధిక వాటా హార్లిక్స్‌దే. ప్రస్తుత మార్కెట్‌ ప్రకారం.. జీఎస్‌కేలో హార్లిక్స్‌ వాటా విలువ 3.1బిలియన్‌ డాలర్లకు పైమాటే. అయితే ఇటీవల జీఎస్‌కే సంస్థ నోవార్టీస్‌లో వాటాను కొనుగోలు చేసింది. ఇందులో పెట్టుబడుల కోసం హార్లిక్స్‌, ఇతర పోషక ఉత్పత్తులను విక్రయిస్తున్నట్లు సమాచారం. ఈ విక్రయం ద్వారా దాదాపు 4 బిలియన్‌ డాలర్లు (దాదాపు రూ.26వేల కోట్లు) నిధులు వస్తాయని సంస్థ భావిస్తోంది.
బడా సంస్థల ఆసక్తి
హార్లిక్స్‌ వ్యాపార ఆదాయం 2017 లో 550 మిలియన్లు (రూ .5,050 కోట్లు)గా ఉంది. ఈ మొత్తంపై అధిక ప్రీమియంను ఆఫర్‌ చేసే సంస్థకు హార్లిక్స్‌ బ్రాడ్‌ను అప్పగించాలని జీఎస్‌కే భావిస్తోంది. హార్లిక్స్‌ను కొనుగోలు చేసేందుకు గాను నెస్లే, క్రాఫ్ట్‌ హీంజ్‌, యూనీలివర్‌తో పాటు కోకా-కోలా, పెప్సికో, సంటరీ, మోడెలిజ్‌ ఇంటర్నేషనల్‌ సంస్థలు ఆసక్తిగా ఉన్నట్టు సమాచారం.
మీ స్నేహితులకు రికమెండ్ చెయ్యండి